**Erasmus+ projekti *Integration of New Technology into Classroom* õpetamis- ja õppimistegevused Tamsalus**

15.–21. aprillini viibisid Tamsalu Gümnaasiumis õpilased Kreekast, Türgist, Saksamaalt ja Itaaliast. Toimus järjekorras teine rahvusvaheline õppimis- ja õpetamistegevus, mille teemaks oli erinevad tarkvara ja rakenduste kasutamise võimalused matemaatika õppimisel.

Esmaspäeval tutvuti kooli ja õpilastega, tutvustati kõigile osavõtjatele oma kooli ja piirkonda ning kuulati koolibändi ning nauditi rahvatantsijate meeleolukat esinemist. Vaadati ka lühitutvustust Lääne-Virumaa vaatamisväärsustest, mida plaanis külastada. Käidi vaatamas Porkuni paemuuseumi ja tutvuti Porkuni kooliga. Õhtupoolikul jaguneti rahvusvahelistesse rühmadesse, kus iga liige tutvustas end ning lõpptulemus oli poster kõigile osavõtjatele oma rühma tutvustamiseks. Tegeldi ka matemaatikaga, kasutades selleks erinevaid IKT-võimalusi (Kahoot, Tricider, Quizizz, GoPollock, Mentimeter, Socrative). Õhtul tegutseti ühiselt spordihoones.

Teisipäev kulges mööda Lääne-Virumaad. Käidi Käsmus, Sagadis, Palmses ja Vihulas. Viitna kõrtsis söödud mulgipuder ja räimed ning kali maitsesid külalistele hästi. Õhtu sisustas zumba Gerlise juhendamisel.

Kolmapäev algas õppimis- ja õpetamistegevustega kooli matemaatikaklassis. Kõigepealt näitasid kõikide osavõtvate riikide õpilased erinevaid võimalusi, kuidas kasutada PowTooni erinevate matemaatika teemade õpetamiseks ja ülesannete lahendamise demonstreerimiseks. Meie teemad olid ruutvõrrandi lahendamine ja risttahuka ruumala arvutamine. Et matemaatikaülesanded poleks igavad, seostasid Keimo, Rene, Märt, Kenten ja Karmen matemaatika reaalse elu situatsioonidega ja matemaatika õppimine oligi lahe. Pärast seda tutvuti Nearpodiga ja õpiti seda kasutama. Tutvust tehti teistegi rakendustega, et neljapäeval hakata oma ülesandeid koostama. Kohvipausi ajal esitasid robootikud oma ettekande, mis oli plaanis Detroiti sõiduks. Õhtu spordihoones kulges pallimänguhoos.

Neljapäev oli täis tööd matemaatika kallal. Õhtupoolik veedeti Oruveski talus, kus vaadati ringi Reena Curphey ateljees ja laudas imetleti lambatallesid.

Reede oli tulemuste ülevaatamise päev iga grupp esitas oma töö – matemaatikaülesande, kasutades erinevat rakendust. Kaaslased lahendasid ülesande ning andsid ka hinnangu. Õhtupoolikul käidi Rakvere linnuses ja veidi ka šoppamas. Lõpuõhtul anti kätte tunnistused ja iga kool sai mälestuseks kaasa tükikese Porkuni paekivi – Ain Aasa valmistatud imeilusa projektilogoga suveniiri.

Kodutee agas laupäeval. Nädala jooksul saadud sõpradest polnud kerge lahkuda, aga ees ootavad uued kohtumised ja seekord oktoobris Kreekas. Siis keskendutakse kirjandusele ja *online-app*’ide ning programmide õppimisele-õpetamisele ning raamatu treileri koostamisele.

Projektitegevustes osalejate arvamusi:

*Karmen Freienthal:* See nädal oli väga huvitav ja arendav. Nädala jooksul sai tööd tehtud erinevate rakendustega, nagu Kahoot, Quizizz, Nearpod ja teised. Kohtasin ka palju uusi ja huvitavaid inimesi ning kohal oli ka mõni tuttav nägu, keda mäletan eelmisest kohtumisest, mis toimus Itaalias.

*Keimo Kleitz:* Projektikohtumine Eestis oli minu arvates edukas ning tundus, et ka välismaalastele meeldis siin. Eriti suure töö tegi õp Maria Savina, kes tutvustas meile erinevate äppide kasutamist (nt Kahoot, Quizizz, Socrative, GoPollock). Näha oli, et kõige rohkem meeldis välismaalastele Kahoot. Samuti oli rõõm näha nägusid, kellega me juba Itaalias tuttavaks saime.

*Kenten Kivioja:* Sain tuttavaks mitme välismaalasega, kellega pidi ülesandeid koos lahendama. Kõik olid sõbralikud ja valmis üksteist aitama. Oli huvitav teistele õpilastele matemaatilisi ülesandeid koostada ja vaadata, kuidas nemad neid lahendavad. Kõik selles projektis osalenud õpetajad olid toredad ja väga abivalmis.

*Rene Põldmaa:* See nädal andis kindlasti väga palju kogemusi meeskonnatöös osalemises. Arvestades sellega, et kõik grupi liikmed olid erinevatest riikidest, sujus meie töö üpris hästi ning suutsime kõik oma mõtted üksteisele arusaadavaks teha. Leidsin mitu uut sõpra ning sain teada ka uusi asju teiste riikide kohta. Soovitan kõigil sarnastes projektides osaleda.

*Märt Vahisalu:* Õppisin, kuidas kasutada erinevaid rakendusi, nagu PowToon, ettekande koostamiseks. Sain teada, kuidas teistes riikides matemaatikat õpetatakse ja mida nad õpivad. Õppisin kasutama Kahooti, et õppimine oleks lõbusam. Täienesid teadmised teistest riikidest ja kultuuridest.

Omalt poolt ütleksin, et kõik meie kooli viis kümnenda klassi õpilast olid tõeliselt tublid ja teadmishimulised ning jäin nendega väga rahule. Suur-suur tänu ja kiitus ka õpetaja Maria Savinale, kelle rohke IKT-teadmiste pagas leidis igakülgse rakenduse rahvusvahelise õppimis- ja õpetamisetegvuse ettevalmistamisel ja läbiviimisel. Super tubli töö! Tänu projektinädalale täienes kõikide osalejate IKT-alane teadmistepagas

Järgmiste kohtumisteni oktoobris Karditsas.